作者：刘辰翁
词牌/韵律：金缕曲・贺新郎

paragraphs: 锦岸吴船鼓。
问沙鸥、当日沈湘，是何端午。
长恨青青朱门艾，结束腰身似虎。
空泪落、婵媛嬃女。
我醉招累清醒否，算平生、清又醒还误。
累笑我，醉中语。
黄头舞棹临江处。
向人间、独竞南风，叫云激楚。
笑倒两崖人如蚁，不管颓波千屡。
忽惊抱、汨罗无柱。
欸乃渔歌斜阳外，几书生、能办投湘赋。
歌此恨，泪如缕。